<classify> MUUNGANO wa kibiashara wa China na nchi 10 za Asia CAEXPO, umeialika Tanzania kama mshirika maalumu kwenye mkutano wao wa 15 unaotarajia kufanyika nchini China. Hii itakuwa mara ya kwanza kwa nchi ya Afrika kushiriki katika mkutano huo, ulioandaliwa na China na nchi hizo kumi kutoka Chama cha Mataifa ya Kusini mwa Asia ya Kusini ASEAN ambazo ni Brunei, Cambodia, Indonesia, Laos, Malaysia, Myanmar, Ufilipino, Singapore, Thailand na Vietnam.Mkutano huo utafanyika kuanzia Septemba 12 hadi 15 mjini Nanning huko Guangxi Zhuang.Kwa mujibu wa Balozi wa Tanzania nchini China, Mbelwa Kairuki, kushiriki kwa Tanzania kwenye mkutano huo ni ishara tosha ya nia njema ya China kwa Bara la Afrika.Kairuki alisema lengo la nchi hiyo ni kukuza biashara kati ya Tanzania na China na nchi za ASEAN. Aliongeza kuwa lengo jingine ni kuvutia uwekezaji, kukuza utalii na miradi mingine inayofanana na hiyo.Balozi huyo alibainisha kwamba timu ya kuiwakilisha Tanzania kwenye mkutano huo itaongozwa na Balozi Seif Ali Iddi, ambaye aliwahi kuwa Balozi wa Tanzania nchini China kwenye miaka ya 1990.Naibu Katibu Mkuu wa Muungano huo, Yang Yanyan alisema mwaliko huo kwa Tanzania, utakuza ushirikiano na kusaidia kuingiza mkakati wa Ukanda Mmoja-Njia Moja katika mpango wa maendeleo wa miaka mitano wa Tanzania.Yang alisema kuwa CAEXPO itaandaa maonesho na majukwaa kadhaa ili kuisaidia Tanzania kutangaza mazingira yake ya uwekezaji na sera, kukuza miradi yake ya uwekezaji na kujaribu kuunganisha faida zake za kiuchumi na zile za China na nchi za ASEAN.Aliongeza kuwa mkutano huo, pia utaipatia Tanzania jukwaa la kuonesha kikamilifu picha yake ya kitaifa na ushawishi wa kimataifa. Kwa mujibu wa Yang, kamati pia itatoa eneo la mita za mraba 180 ili kuonesha mambo ya Tanzania na bidhaa zake kama vile kahawa, chai na asali.Imeelezwa kuwa Tanzania ni miongoni mwa nchi za Afrika, zilizounga mkono na kushiriki katika Mpango wa Ukanda Mmoja-Njia Moja.  <topic>: KITAIFA 